מסכת ראש השנה דף כ עמוד א

כי אתא עולא אמר: עברוה לאלול. אמר עולא: ידעי חברין בבלאי מאי טיבותא עבדינן בהדייהו! מאי טיבותא? עולא אמר: משום ירקיא, רבי אחא בר חנינא אמר: משום מתיא. מאי בינייהו?...איכא בינייהו יום טוב הסמוך לשבת בין מלפניה בין מלאחריה; מאן דאמר משום ירקיא - מעברינן, ומאן דאמר משום מתיא - אפשר בעממי.

איני? והתני רבה בר שמואל: יכול כשם שמעברין את השנה לצורך - כך מעברין את החדש לצורך? תלמוד לומר החדש הזה לכם ראש חדשים - כזה ראה וקדש. אמר רבא: לא קשיא; כאן - לעברו, כאן - לקדשו. והכי קאמר: יכול כשם שמעברין את השנה ואת החדש לצורך - כך מקדשין את החדש לצורך? תלמוד לומר החדש הזה לכם, כזה ראה וקדש...איני? והא שלח ליה רבי יהודה נשיאה לרבי אמי: הוו יודעין שכל ימיו של רבי יוחנן היה מלמדנו: מאיימין על העדים על החדש שלא נראה בזמנו לקדשו, אף על פי שלא ראוהו - יאמרו ראינו! - אמר אביי: לא קשיא; הא - בניסן ותשרי, הא - בשאר ירחי. רבא אמר: הא דתני רבה בר שמואל - אחרים היא. דתניא, אחרים אומרים: אין בין עצרת לעצרת ואין בין ראש השנה לראש השנה אלא ארבעה ימים בלבד, ואם היתה שנה מעוברת - חמשה. רב דימי מנהרדעא מתני איפכא: מאיימין על העדים על החדש שלא נראה בזמנו לקדשו, ואין מאיימין על העדים על החדש שנראה בזמנו לעברו. מאי טעמא?

 מסכת ראש השנה דף כ עמוד ב

האי - מיחזי כשקרא, האי - לא מיחזי כשקרא.

**לא אד"ו ראש**

1. **סיכום הסוגיה**

עולא מעיד שעשו חסד בארץ ישראל עם אנשי בבל, בכך שעיברו את אלול. לדעת עולא המטרה היא להפריד בין שבת לבין יום טוב, כדי שיהיה ניתן להשיג ירקות טריים ביום השני. חסד מיוחד הוא עם אנשי בבל, בה הירקות מתקלקלים מהר. רבי אחא סבור שהטעם להפרדה הוא כבוד המת, שלא יהיה מוטל יומיים רצופים. לטעם זה יש להיזהר רק שלא יצא יום הכיפורים סמוך לשבת. בימים טובים אחרים ניתן לקבור במקרה הצורך על ידי גויים. כך נוצר כלל לפיו ראש השנה לא יחול בימים ד,ו, כיוון שהדבר יכתיב שיום הכיפורים יחול ביום ו או א בהתאמה.

הגמרא שואלת מדברי רבה בר שמואל, הטוען שאין מעברים את החודש, ומתרצת כמה תירוצים:

1.רב[[1]](#footnote-1) מבאר שמוסיפים יום בשעת הצורך, אך אין גורעים יום. לא יקדשו את יום השלושים אם לא נראתה הלבנה, למרות שהדבר עלול לגרום להצמדה בין יום הכיפורים לשבת.

2. אביי סבור שבחודשים המיוחדים תשרי וניסן, גם יקדשו ביום שלושים.

3. רבא מתרץ שדברי רבה, מקורם הוא דעת אחרים, הסבורים שיש ארבעה ימים בדיוק בין שנה לשנה. ישנה דעה חולקת שעולא ורבי אחא הלכו לפיה.

4. רב דימי שונה הפוך מן התירוץ הראשון, שלפי הברייתא אין לדחות הכרזת ראש חודש, מאחר שנראה בעליל. אולם ניתן להכריז ראש חודש ביום שלושים אף על פי שלא נראה. לדרך זו התירוץ הראשון ייפול.

1. **סוגיה מקבילה**

שנינו: "כי אתא בר הדיא אמר: **לא איקלע** (הושענא רבה בשבת)**,** כי אתא רבין וכל נחותי אמרי: איקלע, ולא דחי...לולב דוחה את השבת בתחלתו, וערבה בסופו. פעם אחת חל שביעי של ערבה להיות בשבת, והביאו מרביות של ערבה מערב שבת, והניחום בעזרה, והכירו בהן בייתוסין ונטלום וכבשום תחת אבנים. למחר הכירו בהן עמי הארץ, ושמטום מתחת האבנים, והביאום הכהנים וזקפום בצידי המזבח. לפי שאין בייתוסין מודים שחיבוט ערבה דוחה את השבת... ואלא נדחו? כיון דאנן לא דחינן - אינהו נמי לא דחו[[2]](#footnote-2)".

למסקנה: "לאחר חורבן כלל לא דחי שבת, ובזמן הזה מ"מ אף אנו מתקנים בסוד העבור את החדשים שלא יארע שביעי בשבת ותדחה ערבה מכל וכל[[3]](#footnote-3)". אם כן, לפחות בזמן הזה, ראש השנה לא חל ביום א, כדי למנוע את חלות הושענא רבה בשבת.

1. **תקפות הכלל**

בלוח שלנו הכלל לא אד"ו ראש נשמר. כתב הרמב"ם:

"אין קובעין לעולם ראש חדש תשרי לפי חשבון זה, לא באחד בשבת ולא ברביעי בשבת ולא בערב שבת. סימן להם: אד"ו. אלא כשיהיה מולד תשרי באחד משלשה ימים האלו - קובעין ראש חדש ביום שלאחריו[[4]](#footnote-4)". בהמשך נימק: "ומפני מה אין קובעין בחשבון זה בימי אד"ו? לפי שהחשבון הזה הוא לקיבוץ הירח והשמש בהלוכם האמצעי, לא במקומם האמתי כמו שהודענו. לפיכך עשו יום קביעה ויום דחייה כדי לפגוע ביום הקבוץ האמתי[[5]](#footnote-5)". כבר התבאר[[6]](#footnote-6), שמחזור הירח הוא מעט ארוך מעשרים ותשעה וחצי ימים. לפיכך לא די בחודש חסר ומלא לסירוגין, אלא יש לאזן את החשבון מדי פעם. הראב"ד תמה: "הפלא ופלא, ואם יהיה המולד בבגה"ז על הדרך האמצעי, למה לא ידחה למחרתו אל המולד האמיתי, ולדבריו אין ראוי לעולם לקובעו ביום מולדו ומה חטא אד"ו שלא יהיה בו המולד לעולם באמיתי ולעולם ידחה? ומה זכה בגה"ז שיהיה בו ולא ידחה? ואנו קבלנו דחיית אד"ו משום יום ערבה שלא יבא בשבת ומשום יום הכיפורים שלא יבא לא בערב שבת ולא במוצאי שבת".

דהיינו, אם ישנו עיוות חישובי, מדוע להמתין לאלול ולא לתקנו לאלתר? נראה שלדעת הרמב"ם העיוות החשבוני מזמן לנו הזדמנות להפעיל את הכלל לא אד"ו ראש., ובכך לפתור שתי בעיות[[7]](#footnote-7).

בביאור אור הישר[[8]](#footnote-8) הגדיר: "נראה דהראב"ד ס"ל כדעת הר"י בתוס' פסחים נ"ח ע"ב ד"ה כאילו דאפילו בזמן שהיו מקדשין ע"פ הראייה, היו נזהרין שלא יבואו תרי שבי בהדי הדדי וכו', אבל רבינו סבר כרש"י שם[[9]](#footnote-9) דבזמן שהיו מקדשין ע"פ הראייה ליתא להאי כללא". כלומר, לפי הרמב"ם יש לחוש לכלל לא אד"ו ראש רק בימינו, שהלוח מתנהל לפי החישוב, אולם בעבר כשהתנהל לפי הראייה[[10]](#footnote-10) לא היה כלל זה תקף.

 כך ניתן להבין כיצד הרמב"ם מביא אפשרויות של יום כיפורים הצמוד לשבת, שזה לכאורה כדעת אחרים:

"חלבי שבת... אין קריבין בלילי יום הכפורים[[11]](#footnote-11)".

"יום הכיפורים שחל להיות בערב שבת לא היו תוקעין, חל להיות במוצאי שבת לא תוקעין ולא מבדילין[[12]](#footnote-12)". המגיד משנה[[13]](#footnote-13) מסביר כפי שבארנו: בזמן שקידשו על פי הראיה לא נהגו כללי הדחייה. בהלכות קדוש החודש מתייחס הרמב"ם לזמננו, שמקדשים על פי החשבון. אכן, כך מוכח בדברי הרמב"ם, שכותב: "יום הכפורים שחל להיות ערב שבת או לאחר שבת **בזמן שמקדשין על פי הראיה...[[14]](#footnote-14)".** וכך יש לפרש את דבריו בהלכות שבת ובהלכות תמידין ומוספין.

אמנם, הלחם משנה טען שמהסוגיה בסוכה[[15]](#footnote-15) מוכח ש"קבלה שכל החדשים סומכים בהם על הראיה, אבל בחדש תשרי כד איקלע ביומי אד"ו דחו ליה ואפילו בזמן שהיה המקדש קיים[[16]](#footnote-16)". בפשטות בפירוש המשניות לרמב"ם שנביא בהמשך, מפורש כמגיד משנה. לעומת זאת, דעת רס"ג[[17]](#footnote-17) והר"ח היא שהכלל לא אד"ו ראש, נהג מאז ומעולם: "הלכה למשה מסיני שלא לקבוע יום כיפור סמוך לשבת בין מלפניה בין מאחריה..[[18]](#footnote-18)".

1. **ראיות לשיטת רס"ג**
2. משנה בסוכה[[19]](#footnote-19) מונה את מספר התקיעות במקדש. הגמרא תוהה מדוע התעלמו מן האפשרות שיום טוב ראשון של חג יחול ביום ששי -תארוך שמשמעו שיום הכיפורים חל ביום ראשון של אותו שבוע- ומסיקה: "הא - רבנן, הא - אחרים היא[[20]](#footnote-20)". "מתניתין רבנן דפליגי אדאחרים, ואמרי: מעברין החדש לצורך, הלכך ראש השנה בערב שבת **לא מיקלע - דדחינן ליה**[[21]](#footnote-21)".
3. . שנינו בברייתא בפסחים: "תמיד.. נשחט בשמונה ומחצה וקרב בתשע ומחצה. ובערב הפסח נשחט בשבע ומחצה וקרב בשמונה ומחצה. חל להיות בשבת - כחל להיות **בשני** בשבת, דברי רבי ישמעאל. רבי עקיבא אומר: כסידרו בערב הפסח[[22]](#footnote-22)". רבי ישמעאל נקט כדוגמה ליום חול, יום שני דווקא. כותב על כך רש"י[[23]](#footnote-23): "חד מימות החול נקט, ואית דאמרי: יומא קמא דשבתא דחזי לארביסר נקט, **וחד בשבתא לא חזי לארביסר**, דלא בד"ו פסח, ולאו מילתא היא, שהרי על פי הראייה היו מקדשין". כלומר, לפי הפירוש השני הקפיד רבי ישמעאל שלא להציע שי"ד בניסן יחול ביום א, לפי שאז יחול פסח ביום ב, והוא כנגד הכלל 'לא בדו פסח', הנגזר מן הכלל לא אד"ו ראש. הקפדה כזו מתאימה לדעת רס"ג. בעלי התוספות[[24]](#footnote-24) אומרים מחד כי אין כאן תימוכין לדעת רס"ג, שלפי רבא בסוגיה שם מדובר ביום שני רגיל, ולא בערב פסח. מאידך, הם משיבים על קושיית רש"י: "אף על גב דהיו מקדשין על פי הראייה, היו נזהרין שלא יבאו תרי שבי בהדי הדדי, דאמרינן בהדיא פרק קמא דראש השנה (דף כ.) 'מאיימין על העדים על החדש שנראה בזמנו ,לומר שלא ראו'[[25]](#footnote-25)".

לכאורה רש"י במפורש חולק על רס"ג, וסובר שבזמן שקידשו על פי הראיה לא נהגו כללי הדחייה 'לא אדו'. אולם בעל לחם משנה[[26]](#footnote-26) מסביר שמכאן רק מוכח שכשקידשו על פי הראיה לא הקפידו על הכלל **'לא בדו פסח'**. מאחר שכל קיומו של כלל זה, נועד לשמור על הכלל 'לא אדו' לגבי ראש השנה, הרי שניתן היה לתקן את העומד להתרחש בתשרי, על ידי הוספה או הורדה של יום, מן המקובל בחודשי הקיץ. ראיה לדבריו ניתן להביא מעדותו של עולא בסוגייתנו, שלשם קיום הכלל לא אד"ו, 'עברוה ל**אלול**'. לקמן[[27]](#footnote-27) הבאנו גם בדברי ר"ח מקרה בו חיסרו את אב.

מאידך, רס"ג כפי שהובא בספר העיבור[[28]](#footnote-28) מתייחס גם לכלל לא בד"ו פסח כהלכה למשה מסיני. אף יש לכך נימוקים עצמאיים שאינם קשורים ליום כיפורים, כגון שלא יחול טז בניסן בשבת ויאלצו לחלל שבת על העומר. מכל מקום, לגישה זו, אין מקום להסבר בעל לחם משנה, ואז מסתבר לומר שרש"י חולק על רס"ג.

**ד. קושיות על שיטת רס"ג**

הקושיות על שיטת הרס"ג, עולות ממקורות המוכיחים לכאורה שהכלל לא אד"ו ראש, לא נהג בזמן הקידוש על פי הראייה. נעקוב אחרי הקושיות שהביא הרשב"ץ[[29]](#footnote-29): 1. שנינו: "...חל להיות ארבעה עשר בשני ... חל להיות בשבת ..[[30]](#footnote-30)".

"מצינו במגילה שיום י"ד באדר יכול לחול בשבת - ויום ט' באב יכול להיות בע"ש, ועצרת בשבת, ויום הכפורים בערב שבת". הכוונה למשנה הדנה באפשרויות החלות של יום יד באדר:

דהיינו: חודש אדר, בהיותו חסר, מוסיף יום על מספר הימים בשבוע בו אנו אוחזים, ש-28 יום מצטמצמים לארבעה שבועות. כך ניסן (בו 30 יום) ואיר מוסיפים עוד 3 ימים, סיון ותמוז 3 ימים נוספים, הרי בסיכום 7 ימים שמתלכדים לשבוע. אב מוסיף 2, אלול בן 29 יום מוסיף 1. לפיכך, אם יד באדר חל ביום שני, יד תשרי יחול 3 ימים לאחר מכן, ביום חמישי. ארבעה ימים לפני כן יחול יום כיפור ביום ראשון. בדומה לכך, אם יד באדר יחול בשבת, יד בתשרי יחול ביום שלישי, ויום כיפור ביום ששי שלפניו.

הרשב"ץ הניח בפשטות, שניהול הלוח על פי החשבון לשיטת רס"ג, מחייב סדר קפדני כמו זה שנוהג בימינו, של חודש מלא וחודש חסר חליפות. עד כדי כך, שכרך בדבריו את מיקום יד באדר – הנזכר בגמרא- עם תוצאות ישירות של המשך הלוח לפי הנוהל הרגיל, כך שיצאו ט' באב בערב שבת, ויום הכיפורים ביום ששי. אם כן, מפתח לתירוץ שיטת הרס"ג, יכול להיות פשוט ערעור ההנחה שכך התנהלו החודשים. באמת במקום אחר שם נזכר מצב בו חל תשעה באב בערב שבת[[31]](#footnote-31) , מבאר הר"ח, שאותה שנה חיסרו **אב**, וחל ראש השנה בשבת. אולם הר"ח בשבת הולך בדרך עקרונית יותר: לדעתו, הירושלמי חולק על משנתנו, שכן נאמר שם: "אמר רבי יוסה: לית כאן חל להיות בשני **ולית כאן חל להיות בשבת.** חל להיות בשני- צומא רבא כחד בשובא. חל להיות בשבת- צומא רבא בערובתא[[32]](#footnote-32)".

לפיכך ניתן לומר שהמשנה נדחית מההלכה בשני פרטים אלו, ורס"ג פסק כרבי יוסה. מעניין להעיר, כי גם הרמב"ם[[33]](#footnote-33), שאינו הולך בדרכו של רס"ג, משמיט מפסקיו את שלילת האפשרויות של חלות יד אדר בימי שני או שבת.

2. במשנה במנחות נאמר: "חל להיות בערב שבת - שעיר של יום הכפורים נאכל לערב, והבבליים אוכלין אותו כשהוא חי, מפני שדעתן יפה[[34]](#footnote-34)". מבאר הרשב"ץ: "בזמן המקדש, ששעיר של יום הכיפורים הנעשה בחוץ שהוא נאכל לכוהנים ואינו נאכל אלא ליום ולילה עד חצות, היו אוכלים אותו הכוהנים כשחל יום הכפורים בערב שבת, ליל שבת בלתי מבושל. שאסור לבשל בשבת ושלא יבא לידי נותר".

 הרמב"ם בפירוש המשניות כותב: "**וזה דוחה טענת מי שכופר ומאמין שיום הכיפור לא היה מעולם לא ביום ו' ולא ביום ראשו**ן" . בתוספות יו"ט על המשנה, מנסה ליישב את שיטת הרס"ג. הצעה ראשונה שהוא מעלה, שמחלוקת קדומה היא. משנתנו פשוט כדעת 'אחרים'. ברם, הוא תמה שאין הסוגיה בסוכה הדנה בנושא, מביאה את משנתנו. כמו כן, הוא מביא את דברי הרמב"ם לחזק את הקושיה. כלומר, טיעון שיש לתת עליו את הדעת הוא מדוע הגמרא אינה דנה בסתירות, והפשוט ביותר הוא להניח שהיה מובן לחלק בין זמן שהמקדש קיים לבין ימינו.

בספר העיבור[[35]](#footnote-35) מובא בשם רס"ג, שבכל מקום שמצינו חגים שלא על פי סדר הדחיות, הכוונה למצב תיאורטי. בתורה שלמה מביא הוכחה לכך בשם הרב ליברמן, מירושלמי[[36]](#footnote-36) שמזכיר אפשרות פרשנית ש:'אם היה. לא היה'. כעין זה כתב הר"ח לגבי חלק מהמקורות הקשים לשיטה זו[[37]](#footnote-37). הרמב"ם בפירוש המשניות דחה אפשרות זו: "..כבר אמרה המשנה **הלכה למעשה** שבבלים היו אוכלים חי, ולפיכך אין ראוי להיות בכאן מחלוקת ...וסוף העניין מסור בראיה בזמן שיש שם בית דין".

הרב כשר בתורה שלמה[[38]](#footnote-38) מבאר שגירסת רס"ג במשנה הייתה: 'נאכל לערב', ואדרבה, מכאן הביא ראיה לשיטתו: דווקא בבלים שדעתם יפה היו אוכלים אותו חי, אולם שאר כוהנים היו צולים אותו- כי מעולם לא נמנעה מהם האפשרות לעשות כן, שיום הכיפורים לא חל בערב שבת, בין השאר כדי לאפשר צליה. אמנם, פירוש זה קשה להולמו. לפי ביאור הרמב"ם אכילת הבבלים הוזכרה, כדרך היחידה להתמודד עם איסור בישול בשבת מחד, ועם איסור להותיר מבשר החטאת עד מוצאי שבת מאידך. אך לדברי הרס"ג, שמוצאי יום הכיפורים הוא יום רגיל, אין כל משמעות הלכתית למנהגם של בבלים, שכל אחיהם אוכלים באותו זמן בצורה רגילה, ומה ראתה המשנה להזכירו?

3."תנו רבנן: עלת שבת בשבתו - לימד על חלבי שבת שקריבין ביום הכיפורים... דברי רבי ישמעאל. רבי עקיבא אומר: עלת שבת בשבתו - לימד על חלבי שבת שקרבים ביום טוב, יכול אף ביום הכפורים - תלמוד לומר בשבתו[[39]](#footnote-39)". במקור זה מפורש, שלדעת רבי ישמעאל ורבי עקיבא יום כיפור עשוי לחול ביום ששי. כך גם דעת 'אחרים', שלפיהם כל האפשרויות פתוחות, מתמטית. רס"ג יתרץ זאת כמחלוקת תנאים. תנא של משנה בסוכה, כפי שהוא מובן על-ידי התלמוד, לא הביא בחשבון אפשרות של יום טוב ראשון בערב שבת. נראה שהוא סובר שדואגים שלא יחול יום כיפור ביום ראשון:

"כי מקלעינן יום טוב ראשון בערב שבת, מדחי דחינן ליה, מאי טעמא - כיון דאיקלע יום טוב הראשון של חג להיות בערב שבת, יום הכיפורים אימת הוי? - בחד בשבת, הלכך **דחינן ליה**. - ומי דחינן ליה? והא תנן: חלבי שבת קריבין ביום הכיפורים[[40]](#endnote-1), ואמר רבי זירא: כי הוינן בי רב בבבל, הוה אמרי: הא דתניא: יום הכיפורים שחל להיות ערב שבת לא היו תוקעין, ובמוצאי שבת לא היו מבדילין - דברי הכל היא. כי סליקית להתם, אשכחתיה לרבי יהודה בריה דרבי שמעון בן פזי דיתיב וקאמר: רבי עקיבא היא! - לא קשיא, **הא - רבנן, הא -** **אחרים היא.** דתניא, אחרים אומרים: אין בין עצרת לעצרת, ואין בין ראש השנה לראש השנה אלא ארבעה ימים בלבד, ואם היתה שנה מעוברת – חמשה[[41]](#footnote-40)". לפיכך אין להקשות מן המשנה הדנה בחלבי שבת על דעת רס"ג, שדעת אחרים היא[[42]](#footnote-41). על כך העיר הרשב"ץ:

"ואין צורך לדחוק בכך דאפשר לאוקומי כרבנן ובלא איימו או דלא אהני איומא כגון שנראה בעליל דלא ליהוי כי חוכא. ולדברי הגאון ר' סעדיה ז"ל". הרשב"ץ מציע, שגם לרס"ג אירע שחל יום הכיפורים בסמוך לשבת, כשבית דין נמנע משום מה לאיים על העדים, או כשהיו מצבים אסטרונומיים כה ברורים, שאי אפשר היה להתעלם מהם. במקרים כאלו נאלצו לקדש את החודש למרות ההשלכות על יום הכיפורים. המשפט האחרון 'ולדברי הגאון ר' סעדיה ז"ל', אינו מופיע בכתבי יד. אם נגרוס אותו, הרי שהרשב"ץ מציע גישה חדשה להבנת דברי רס"ג, ולמעשה, לריכוכם. שגם הרס"ג מודה שאירע שחל יום הכיפורים בסמוך לשבת , ויכול להסביר בעזת אפשרות זו את כל המשניות הסותרות את הכלל לא אד"ו ראש.

**4.**  "הא דתניא: יום הכפורים שחל להיות ערב שבת - לא היו תוקעין, ובמוצאי שבת לא היו מבדילין - דברי הכל היא[[43]](#footnote-42)". נראה שהרס"ג יבאר, שבמילה 'הכול' הכוונה לדברי רבי עקיבא ורבי ישמעאל כפי שהם מובאים בסוגיה, ולא לכל דעות התנאים.

 5. בתחילת הדברים הבאנו סוגיה ממסכת סוכה[[44]](#footnote-43), בה מתואר כיצד הבייתוסים ניסו להתנכל לנטילת ערבה בהושענא רבה שחל בשבת. קשה לומר שמדובר בתיאור תיאורטי.

רבינו חננאל כותב על כך:"אילו ראו יום ז' של ערבה בשבת בזמן שלא נתקבעו השנים כתיקונן **כגון יסוד השמד**". לפי זה, מותרות כל הקושיות מהמשניות, שבזמני שמד, אירעו שיבושים שונים בלוח השנה.

1. לפנינו: רבא, אולם כפי שנדפס בצד הגמרא, הלח"מ (קידוש החודש פרק ג הלכה טו) גורס רב, ומסתבר כך לפי ההמשך. [↑](#footnote-ref-1)
2. מסכת סוכה דף מג עמוד ב. [↑](#footnote-ref-2)
3. בית הבחירה מסכת סוכה דף מג עמוד ב. [↑](#footnote-ref-3)
4. רמב"ם הלכות קידוש החודש פרק ז הלכה א. [↑](#footnote-ref-4)
5. רמב"ם הלכות קידוש החודש פרק ז הלכה ז. [↑](#footnote-ref-5)
6. בלימודנו לדף ו. [↑](#footnote-ref-6)
7. אחרונים, כגון 'ביאור המספיק'. [↑](#footnote-ref-7)
8. מאת הרב שמואל יצחק הילמן, חותנו של הרב הרצוג. [↑](#footnote-ref-8)
9. יתבאר בהמשך, ראיה 2 לרס"ג. [↑](#footnote-ref-9)
10. עיין בלימודנו לדף ו. [↑](#footnote-ref-10)
11. הלכות תמידין ומוספין, פרק א, הלכה ז. בהמשך נוסיף לדון בהלכה זו. [↑](#footnote-ref-11)
12. הלכות שבת, פרק ה, הלכה כא. [↑](#footnote-ref-12)
13. שם. [↑](#footnote-ref-13)
14. הלכות עירובין פרק ח הלכה י. [↑](#footnote-ref-14)
15. דף נד עמוד ב. מבואר להלן בטקסט של הערה 20. [↑](#footnote-ref-15)
16. לחם משנה הלכות תמידין ומוספין פרק א הלכה ז. [↑](#footnote-ref-16)
17. מובא בספר העיבור (מאמר שני, שער שמיני). [↑](#footnote-ref-17)
18. ר"ח לשבת קטו עמוד א. [↑](#footnote-ref-18)
19. משנה מסכת סוכה פרק ה משנה ה. [↑](#footnote-ref-19)
20. מסכת סוכה דף נד עמוד ב. [↑](#footnote-ref-20)
21. רש"י . [↑](#footnote-ref-21)
22. מסכת פסחים דף נח עמוד ב. [↑](#footnote-ref-22)
23. ד"ה בשני. [↑](#footnote-ref-23)
24. ד"ה כאילו. [↑](#footnote-ref-24)
25. פרשנות זו מתאימה לדעת רש"י (ד"ה ואין מאיימים), אולם שיטת הרמב"ם היא שמאיימים על עדים רק על מנת לקיים עיבור חודש שכבר בוצע (קדוש החודש פרק ג הלכה טו ולח"מ שם). לפיכך נותר לכאורה רק להציע כי משניות שהזכירו שחל ראש השנה בימי אד"ו – הן כדעת אחרים . [↑](#footnote-ref-25)
26. הלכות תמידין ומוספין א, ז. [↑](#footnote-ref-26)
27. הערה 31. [↑](#footnote-ref-27)
28. עמ' 59, תורה שלמה עמוד 48. [↑](#footnote-ref-28)
29. שו"ת תשב"ץ חלק א סימן קלה. להלן: הרשב"ץ. [↑](#footnote-ref-29)
30. מגילה דף ב עמוד א. [↑](#footnote-ref-30)
31. עירובין מא. [↑](#footnote-ref-31)
32. ירושלמי מגילה פרק א הלכה ב. [↑](#footnote-ref-32)
33. מגילה פרק א הלכה ז. [↑](#footnote-ref-33)
34. פרק יא משנה ז. [↑](#footnote-ref-34)
35. עמוד 59. [↑](#footnote-ref-35)
36. שביעית פרק י הלכה א. [↑](#footnote-ref-36)
37. פסחים פג. [↑](#footnote-ref-37)
38. עמוד 54. [↑](#footnote-ref-38)
39. מסכת שבת דף קיד עמוד א. [↑](#footnote-ref-39)
40. [↑](#endnote-ref-1)
41. סוכה דף נד עמוד ב. [↑](#footnote-ref-40)
42. תוספות מסכת פסחים דף נח עמוד ב ד"ה כאילו. [↑](#footnote-ref-41)
43. מסכת שבת דף קיד עמוד ב. [↑](#footnote-ref-42)
44. סוכה דף מג עמוד ב . [↑](#footnote-ref-43)